Seletuskiri
Muudatused Raasiku Vallavolikogu eelnõus „Raasiku valla ühisveevärgi ja -kanalisatsiooniga liitumise ning kasutamise eeskiri“

Anija valla majandus- ja keskkonnakomisjoni liige Vahur Värk esitas Anija Vallavolikogu eelnõu „Anija valla ühisveevärgi ja -kanalisatsiooniga liitumise ning kasutamise eeskiri“ kohta endapoolsed kommentaarid, muudatusettepanekud ja märkused. Eelnõu koostajad - Anija valla keskkonnaspetsialist, Raasiku valla keskkonnaspetsialist ning OÜ Raven juhatuse liige - vaatasid esitatud märkused ja ettepanekud üle ning arvestasid asjakohaste ettepanekutega. 
Majandus- ja keskkonnakomisjoni liikmele Vahur Värkile edastas komisjoni esimees 19.10.2026 vastused tema esitatud kommentaaridele, muudatusettepanekutele ja märkustele. Täiendavaid muudatusettepanekuid ega vastuväiteid Vahur Värkilt ei laekunud. Teised Anija Vallavolikogu liikmed ega komisjonid eelnõu kohta muudatusettepanekuid ei esitanud. Samuti ei esitanud eeskirja eelnõu kohta muudatusettepanekuid Raasiku Vallavolikogu liikmed ega komisjonid.

Esitatud muudatusettepanekute ja märkuste alusel tehti Raasiku Vallavolikogu eelnõus „Raasiku valla ühisveevärgi ja -kanalisatsiooniga liitumise ning kasutamise eeskiri“ järgmised muudatused:
1. Mõiste „sisendustoru“ asendamine mõistega „tarnetoru“. Eeskirjas kasutatud mõiste „sisendustoru“ asendati mõistega „tarnetoru“. Muudatus viidi sisse läbivalt kogu eeskirja tekstis.
2. § 18 lõike 1 eemaldamine. Eemaldati § 18 lõige 1 järgmises sõnastuses: „Tarbimiskoha veevärk ja kanalisatsioon on ehitiste ja seadmete süsteem tarbimiskoha veega varustamiseks ühisveevärgist ja reovee juhtimiseks ühiskanalisatsiooni. Tarbimiskoha veevärk ja kanalisatsioon ei kuulu ühisveevärgi ja -kanalisatsiooni hulka.“ Lõige eemaldati, kuna selles sisalduv määratlus dubleeris §-s 2 esitatud mõistet. Sellest tulenevalt korrigeeriti § 18 ülejäänud lõigete numeratsiooni ning viiteid teistes paragrahvides.
3. § 25 lõike 8 sõnastuse täpsustamine. Lõike 8 sõnastust „Reo- ja sademevee kanaliseerimisel on keelatud tekitada nii hüdraulilisi kui reostuslikke löökkoormusi“ muudeti, et muuta säte selgemaks ja paremini mõistetavaks. 
Uus sõnastus: „Reo- ja sademevee kanaliseerimisel on keelatud tekitada nii hüdraulilisi löökkoormusi kui ka ülemäärast reostuskoormust.“
4. § 28 lõike 3 sõnastuse täpsustamine. Lõike 3 senisest sõnastusest „Veemõõdusõlm peab reeglina asuma hoones, selle peatorupoolses küljes, kohe peale tarnetoru suubumist hoonesse või veemõõdukaevus, kohe peale tarnetoru suubumist kinnistule või liitumispunktis“ eemaldati lauseosa „selle peatorupoolses küljes“.
Uus sõnastus: „Veemõõdusõlm peab reeglina asuma hoones kohe peale tarnetoru suubumist hoonesse või veemõõdukaevus, kohe peale tarnetoru suubumist kinnistule või liitumispunktis.“

